Suun tulehdus voi altistaa koronavirukselle – pääsee helpommin elimistöön, suomalaiset erityisen alttiita - Terveys - Ilta-Sanomat
Suun tulehdus voi altistaa koronavirukselle – pääsee helpommin elimistöön, suomalaiset erityisen alttiita
Hammaslääkärit ovat nyt erityisen huolissaan parodontiitti-potilaista.
Julkaistu: 13.5. 11:30
Jopa 60 prosenttia aikuisväestöstä sairastaa jonkinasteista parodontiittia.
Hammaslääkärit ovat erityisen huolissaan parodontiitti-potilaista.
Parodontiitissa on kyse bakteerien aiheuttamasta tulehdussairaudesta, joka tuhoaa hampaan kiinnityskudoksia.
Parodontiitilla on yhteys monien eri kansansairauksien syntyyn ja hoitotasapainoon. Ylilääkäri Tanja Ketola-Kinnula Terveystalon suuterveyden palveluista muistuttaa suun terveyden vaikuttavan myös puolustuskykyyn: Jos suussa on tulehdus, se voi jopa tarjota portin koronavirukselle.
– Kun ikenet ovat tulehtuneet ja haavaiset, koronavirus pääsee sitä kautta helpommin elimistöön. Suuterveydellä voi siis tällä tavalla olla yhteys koronaan. Iäkkäillä ihmisillä huono suuhygienia ja tulehdukset voivat myös edesauttaa koronaviruksen aiheuttaman keuhkokuumeen puhkeamista.
Hammashoitoa ei saisi lyödä laimin koronan aikanakaan
Tilanne on ristiriitainen. Valmiuslain voimaantulon aikaan maaliskuun puolivälissä moni kaupunki ilmoitti peruvansa kaikki kiireettömän hammashoidon ajat, kuten hammashygienistien vastaanotot.
Suomalaiset ovat Ketola-Kinnulan mukaan erityisen alttiita parodontiitille: jopa 60 prosenttia aikuisväestöstä sairastaa sitä.
– Vaikea-asteisena se on 20 prosentilla. Ylläpitohoito on elinikäinen prosessi, eli hampaita pitää jaksaa käydä hoidattamassa säännöllisesti vuosikaudet. Tätä säännöllistä ylläpitohoitoa ei pidä nyt lyödä laimin.
Lue lisää: Joka toisen suussa on salakavala tulehdus – yhteys syöpään, tyypin 2 diabetekseen, sydäntauteihin...
”Hammasvaivat eivät parane itsestään”
Hoitoon hakeutumista ei ole hyvä pitkittää, sillä pienillä suuongelmilla on tapana pahentua.
– Yleensä hammasvaivat eivät parane itsestään. Jos hammas on arka puremiselle tai jos se on arka kuumalle tai kylmälle ja jos vihlonta jää viipymään, silloin kannattaa hakeutua vastaanotolle.
Ketola-Kinnula muistuttaa myös omahoidon tärkeydestä.
– Kun työtä tehdään etänä kotona, on helppoa laiminlyödä suuhygieniaa: hampaita tulee harjattua huonommin ja harvemmin, ja alituinen napostelu ja erilaisten juomien hörppiminen aiheuttavat toistuvia happohyökkäyksiä. Tämä altistaa terveetkin ihmiset hammassairauksille.
– Kun plakki saadaan pidettyä pois, tilanne on aika hyvä, eivätkä suusairaudet etene.
Lue lisää: Puolen miljoonan hampaissa on salakavalasti etenevä vaiva – yksi happo on hampaille erityisen haitallinen
Huono hampaiden hoito riski aivoille – altistaa ainakin kolmelle taudille
10.3. 10:23
3 arkista tottumusta, jotka voivat pilata hampaat salakavalasti
20.4. 17:01
15.9.2019 15:45